b'\n_START_ARTICLE_\nCaiguda del mur de Berl\xc3\xadn\n_START_PARAGRAPH_\nLa caiguda del mur de Berl\xc3\xadn \xc3\xa9s l\'esdeveniment que marca de forma material la fi d\'un per\xc3\xadode d\'a\xc3\xafllament de l\'Alemanya Oriental. El mur de Berl\xc3\xadn va comen\xc3\xa7ar a ser enderrocat, primer de forma popular i, posteriorment, amb mitjans industrials i de forma oficial, el 10 de novembre de 1989.\n_START_SECTION_\nCelebracions\n_START_PARAGRAPH_\nEl 25 de desembre de 1989, Leonard Bernstein va oferir un concert a Berl\xc3\xadn, per celebrar la fi del mur. S\'hi van incloure peces de Beethoven, com ara la Simfonia n\xc3\xbam.9 (Himne a l\'alegria) amb el mot "alegria" (Freude) canviat per "llibertat" (Freiheit) en el text de la can\xc3\xa7\xc3\xb3. L\'orquestra i el cor eren integrats per ambdues Alemanyes, l\'oriental i l\'occidental, aix\xc3\xad com pel Regne Unit, Fran\xc3\xa7a, la Uni\xc3\xb3 Sovi\xc3\xa8tica i els Estats Units._NEWLINE_Roger Waters i Pink Floyd tocaren el seu conegut \xc3\xa0lbum The Wall ("El mur"), just al nord de la Potsdamer Platz el 21 de juliol de 1990, amb artistes convidats com ara Bon Jovi, Scorpions, Bryan Adams, Sin\xc3\xa9ad O\'Connor, Thomas Dolby, Joni Mitchell, Marianne Faithfull, Levon Helm, Rick Danko i Van Morrison. David Hasselhoff toc\xc3\xa0 la seva can\xc3\xa7\xc3\xb3 "Looking for Freedom", que era molt popular a Alemanya en aquell moment, al damunt del mur de Berl\xc3\xadn._NEWLINE_Amb el pas dels anys, s\'ha plantejat repetidament un debat for\xc3\xa7a controvertit, sobre si seria adequat fer una festa nacional alemanya, un debat sovint iniciat per antics membres de l\'oposici\xc3\xb3 pol\xc3\xadtica a l\'Alemanya Oriental, com ara Werner Schulz. A m\xc3\xa9s de ser l\'apogeu emocional de la revoluci\xc3\xb3 pac\xc3\xadfica de l\'Alemanya Oriental, el 9 de novembre \xc3\xa9s tamb\xc3\xa9 la data de la fi de la Revoluci\xc3\xb3 alemanya de 1848, la data de l\'abdicaci\xc3\xb3 del k\xc3\xa0iser Guillem, que don\xc3\xa0 lloc a la Rep\xc3\xbablica de Weimar. Tanmateix, el 9 de novembre \xc3\xa9s l\'aniverari del Putsch de Munic i de l\'infame pogrom dels nazis a la Nit dels vidres trencats. El Premi Nobel de la Pau Elie Wiesel critic\xc3\xa0 la primera euf\xc3\xb2ria, fent notar que "ells oblidaren que el 9 de novembre ja havia entrat a la hist\xc3\xb2ria - 51 anys abans ja l\'havia marcat la Nit dels vidres trencats". Com que la reunifici\xc3\xb3 no fou oficial i completa fins al 3 d\'octubre de 1990, aquest fou, finalment, el dia triat com a Dia de la Unitat Alemanya.\n_START_SECTION_\nCelebracions pel 20\xc3\xa8 aniversari de la caiguda del mur\n_START_PARAGRAPH_\nEl 9 de novembre del 2009, Berl\xc3\xadn celebr\xc3\xa0 el 20\xc3\xa8 aniversari de la caiguda del mur amb un "Festival de la Llibertat", amb l\'assist\xc3\xa8ncia dignataris de tot el m\xc3\xb3n, i una celebraci\xc3\xb3 nocturna al voltant de la Porta de Brandenburg. El punt \xc3\xa0lgid fou quan m\xc3\xa9s de 1000 fitxes de domin\xc3\xb3 acolorides, cadascuna d\'uns 2,5 metres d\'al\xc3\xa7ada, que s\'apilaven al llarg de l\'antiga ruta del mur al centre de la ciutat, foren enderrocades per etapes i convergiren al davant de la Porta de Brandenburg._NEWLINE_Un compte de Twitter anomenat Berlin Twitter Wall es va crear per permetre als usuaris d\'aquesta xarxa social deixar missatges per commemorar el 20\xc3\xa8 aniversari. Masses d\'usuaris xinesos l\'han usat per protestar contra el Gran Tallafocs de la Xina (en angl\xc3\xa8s, "tallafocs" \xc3\xa9s firewall, per\xc3\xb2 wall, a\xc3\xaflladament, significa mur; d\'aqu\xc3\xad el joc de paraules). Aquest compte de Twitter fou r\xc3\xa0pidament bloquejat per les autoritats xineses._NEWLINE_Als Estats Units, l\'ambaixada alemanya coordin\xc3\xa0 una campanya diplom\xc3\xa0tica p\xc3\xbablica amb el lema "llibertat sense murs", per commemorar el 20\xc3\xa8 aniversari de la caiguda del mur de Berl\xc3\xadn. La campanya se centrava a promoure la consci\xc3\xa8ncia de la caiguda del mur de Berl\xc3\xadn entre els estudiants universitaris. Estudiants de prop de trenta universitats participaren en els esdeveniments de "llibertat sense murs" cap a finals del 2009. El guanyador de Freedom Without Walls Speaking Contest Robert Cannon va rebre un viatge de franc a Berl\xc3\xadn pel 2010._NEWLINE_Un projecte internacional anomenat Mauerreise (Viatges del Mur) va tenir lloc en diversos pa\xc3\xafsos. Vint simb\xc3\xb2lics maons del mur s\'enviaren des de Berl\xc3\xadn, comen\xc3\xa7ant el seu periple al maig del 2009. Les seves destinacions: Corea del Sud, Xipre, Iemen i altres llocs on cada dia la vida es caracteritza per la divisi\xc3\xb3 i l\'experi\xc3\xa8ncia de la frontera. En aquests llocs, els maons esdevindran llen\xc3\xa7os en blanc per a artistes, intel\xc2\xb7lectuals i gent jove per abordar el fenomen del mur_NEWLINE_Per commemorar el 20\xc3\xa8 aniversari de la caiguda del mur, Twinity va reconstruir una reproducci\xc3\xb3 a escala d\'una secci\xc3\xb3 del mur a un Berl\xc3\xadn virtual. Els premis MTV Europe Music Awards del 5 de novembre, tingueren l\'actuaci\xc3\xb3 d\'U2 i Tokio Hotel, amb can\xc3\xa7ons dedicades al mur o que parlaven sobre aquest. Els U2 actuaren a la Porta de Brandenburg, i els Tokio Hotel interpretaren "World Behind My Wall"._NEWLINE_Els palestins a la vila de Kalandia, enderrocaren parts de la Barrera israeliana de Cisjord\xc3\xa0nia, com a s\xc3\xadmbol del 20\xc3\xa8 aniversari de la caiguda del mur de Berl\xc3\xadn._NEWLINE_El Museu Internacional de l\'Espionatge, a Washington DC, hostatj\xc3\xa0 un Trabant car rally i vint Trabants m\xc3\xa9s reunits amb ocasi\xc3\xb3 del 20\xc3\xa8 aniversari de la caiguda del mur. Es van sortejar carreres cada mitja hora i un Trabant s\'estavell\xc3\xa0 contra una maqueta del Mur de Berl\xc3\xadn. El Trabant era el cotxe m\xc3\xa9s popular a l\'antiga Alemanya Oriental molts foren usats per abandonar l\'Alemanya Oriental despr\xc3\xa9s del col\xc2\xb7lapse. _NEWLINE_El Museu dels Aliats al districte berlin\xc3\xa8s de Dahlem, hostatj\xc3\xa0 un nombre d\'esdeveniments en commemoraci\xc3\xb3 d\'aquest 20\xc3\xa8 aniversari. El museu va organitzar una exhibici\xc3\xb3 especial titulada "La Patrulla del Mur - Els governs occidentals i el Mur de Berl\xc3\xadn, 1961-1990", que es focalitzava en les patrulles di\xc3\xa0ries desplegades pels governs occidentals per observar la situaci\xc3\xb3 al llarg del Mur de Berl\xc3\xadn i les fortificacions de la frontera interalemanya de l\'RDA. Un conjunt de "segells Ventafocs", dissenyats per T.H.E. Hill, l\'autor de Voices Under Berlin: The Tale of a Monterey Mary, fou presentat al museu per David Guerra, veter\xc3\xa0 de Berl\xc3\xadn i webm\xc3\xa0ster del lloc web Berlin Brigade. Els segells il\xc2\xb7lustren espl\xc3\xa8ndidament que, fins i tot vint anys despr\xc3\xa9s, els veterans del servei a Berl\xc3\xadn encara contemplen el seu servei all\xc3\xa0 com un dels punts \xc3\xa0lgids en la seva vida.\n_START_SECTION_\nMuseu\n_START_PARAGRAPH_\nQuinze anys despr\xc3\xa9s de la caiguda, un museu privat reconstru\xc3\xad uns 200 metres de la secci\xc3\xb3 m\xc3\xa9s propera al Checkpoint Charlie, tot i que no en la localitzaci\xc3\xb3 original del mur. Temporalment s\'al\xc3\xa7aren m\xc3\xa9s de mil creus, en mem\xc3\xb2ria d\'aquells que moriren intentant fugir cap a l\'Oest. El memorial fou instal\xc2\xb7lat a l\'octubre del 2004, i demolit al juliol del 2005\n_START_SECTION_\nDifer\xc3\xa8ncies culturals\n_START_PARAGRAPH_\nDurant molt de temps despr\xc3\xa9s de la reunificaci\xc3\xb3, els alemanys parlaven sobre les difer\xc3\xa8ncies culturals entre els alemanys de l\'Est i els de l\'Oest (col\xc2\xb7loquialment Ossis i Wessis), una difer\xc3\xa8ncia que de vegades es descrigu\xc3\xa9 com a Mauer im Kopf ("El mur al cap"). Al setembre de 2004, els resultats d\'una enquesta mostraven que el 25% dels alemanys occidentals i el 12% dels alemanys orientals desitjaven que l\'Est i l\'Oest fossin separats altre cop per un "mur". _NEWLINE_Els resultats d\'una altra enquesta feta l\'octubre del 2009, en el 20\xc3\xa8 aniversari de la caiguda del mur indicaven, tanmateix, que sols una desena part de la poblaci\xc3\xb3 estava encara descontenta amb la unificaci\xc3\xb3 (8% a l\'Est, 12% a l\'Oest). Tot i que les difer\xc3\xa8ncies s\xc3\xb3n encara perceptibles entre l\'Est i l\'Oest, els alemanys tamb\xc3\xa9 fan distincions similars entre el Nord i el Sud._NEWLINE_Una enquesta recent, condu\xc3\xafda per l\'empresa d\'estudis d\'opini\xc3\xb3 russa VTsIOM, va revelar que m\xc3\xa9s de la meitat dels russos no saben qui va construir el mur de Berl\xc3\xadn. Un deu per cent de la gent preguntada pensaven que eren els mateixos berlinesos els que l\'havien constru\xc3\xaft. Un sis per cent va dir que els governs de l\'Oest el constru\xc3\xafren i un quatre per cent pensava que fou una "iniciativa bilateral" de la Uni\xc3\xb3 Sovi\xc3\xa8tica i l\'Oest. Un 58% deia que no sabien qui l\'havia constru\xc3\xaft, i sols un 24% digu\xc3\xa9 correctament la Uni\xc3\xb3 Sovi\xc3\xa8tica i el seu aleshores aliat comunista, l\'Alemanya Oriental.\n_START_SECTION_\nSegments del mur distribu\xc3\xafts pel m\xc3\xb3n\n_START_PARAGRAPH_\nNo tots els segments del mur varen ser destru\xc3\xafts quan aquest es va demolir; n\'hi ha molts que s\'han donat a diverses institucions de tot el m\xc3\xb3n des de la caiguda. Es poden trobar, per exemple, en museus presidencials i hist\xc3\xb2rics, hotels, corporacions, universitats i edificis governamentals._NEWLINE_Tanmateix, no tots aquests fragments representen acuradament l\'aparen\xc3\xa7a original. Alguns han estat ben maltractats pels cercadors de records. S\'han pres alguns fragments del mur i s\'han venut arreu del m\xc3\xb3n. Com que ambd\xc3\xb3s apareixen amb certificat d\'autenticitat o sense, aquests fragments ara s\xc3\xb3n el producte estrella d\'alguns serveis de compra online, com ara eBay, aix\xc3\xb2 com de les botigues de records a Alemanya. Avui, el cant\xc3\xb3 de l\'est \xc3\xa9s cobert amb grafits que no existien mentre el mur era vigilat pels soldats de l\'Alemanya de l\'Est (Oriental). Pr\xc3\xa8viament, els grafits aparegueren al cant\xc3\xb3 de l\'Alemanya de l\'Oest (RFA o Alemanya Occidental). Al llarg de les \xc3\xa0rees tur\xc3\xadstiques del centre de la ciutat, el govern de la ciutat ha marcat la localitzaci\xc3\xb3 de l\'antic mur mitjan\xc3\xa7ant una filera de llambordes al carrer. En molts llocs, sols s\'ha marcat el "primer" mur, excepte a la rodalia de la Postdamerplatz, on s\'ha marcat l\'extensi\xc3\xb3 dels dos murs, per tal de donar als visitants una impressi\xc3\xb3 real de la dimensi\xc3\xb3 del sistema de barreres.'